Diari Oficial de la Generalitat Valenciana


Sumari del DOGV 2326, del 10-08-1994 (1994/832185)

DECRET 154/1994, de 29 de juliol, del Govern Valencià, pel qual s'estableixen les bases del procés d'adaptació del règim jurídic del personal a la naturalesa dels seus llocs de treball.
-----------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/07/29/154/dof/vci/html**

### Dades del document

Número de DOGV
:   2326

Data del DOGV
:   10-08-1994

Secció del DOGV
:   DISPOSICIONS GENERALS

Número del document
:   1994/832185


Data del document
:   29-07-1994

Organisme emissor
:   Conselleria d'Administració Pública

Tipus de document
:   Decret

Anàlisi jurídica

DECRET 154/1994, de 29 de juliol, del Govern Valencià, pel qual s'estableixen les bases del procés d'adaptació del règim jurídic del personal a la naturalesa dels seus llocs de treball. [94/5593]  
La Sentència 99/1987, d'11 de juny, del Tribunal Constitucional, va establir l'obligació, amb caràcter bàsic, d'aclarir i concretar els criteris pels quals els llocs de treball haurien de ser adscrits a cadascun dels tres sectors en què s'estructura la funció pública, i fixar, en conseqüència, la necessitat d'adaptar la normativa estatal i autonòmica d'acord amb aquests criteris de classificació.  
La Generalitat Valenciana va procedir a l'esmentada adaptació mitjançant la Llei 6/1990, de 14 de novembre, que modificà la Llei 10/1985, de 31 de juliol, de la Funció Pública Valenciana, la refosa de la qual donà lloc a la promulgació del Decret Legislatiu de 20 de març de 1991, del Govern Valencià, pel qual s'aprovà el text refós de la Llei de la Funció Pública Valenciana.  
L'article 16 del text refós especifica quins llocs han de ser classificats com d'administració general, quins d'administració especial i els que han de ser reservats per al personal laboral, basant-se en criteris que atenen exclusivament les funcions que exerceixen.  
La disposició transitòria primera preveu, igual que la legislació de l'estat, l'adaptació necessària per al personal que, com a conseqüència del procés de classificació, ocupe llocs de distinta naturalesa a la de la seua relació jurídica d'origen amb la Generalitat Valenciana i haja prestat serveis de manera contínua en l'administració autonòmica des d'abans de l'aprovació del Reglament de Selecció i Provisió de Llocs de Treball, aprovat pel Decret 69/1986, de 2 de juny, del Govern Valencià.  
No obstant això, la Llei no ha pensat exclusivament en l'adaptació del personal laboral anterior a 1986, i ha deixat les persones que ingressaren amb posterioritat mitjançant proves selectives, en la situació de personal a extingir i sense cap possibilitat d'opció cap a la consideració funcionarial.  
Una interpretació congruent amb la resta dels preceptes de la Llei ens permet acollir en l'àmbit d'aplicació de l'esmentada disposició transitòria el personal que havent ingressat amb caràcter laboral en la funció pública valenciana amb posterioritat al Decret 69/1986 mitjançant proves selectives, els seus llocs van ser adaptats posteriorment a la naturalesa funcionarial requerida per la Llei 6/1990, de 14 de novembre, cosa que donà lloc a la falta de correspondència entre el lloc ocupat i el caràcter laboral de la persona que l'ocupa, considerant que aquest personal encaixa en el concepte de funcionari que defineix l'apartat 4 de l'article 3 del citat text refós.  
Els anteriors criteris ens porten a obrir també aquest procés a aquell personal transferit d'altres administracions públiques i integrat en aquesta administració autonòmica, que no hagen estat adaptats en la seua administració d'origen a l'empara del que estableix la disposició transitòria quinze de la Llei 23/1988, de 28 de juliol, de modificació de la Llei 30/1984, de Mesures per a la Reforma de la Funció Pública.  
Aquest Decret inicia per tant aquest procés d'adaptació dins dels principis constitucionals d'igualtat, mèrit i capacitat, i també el de publicitat. D'ací la previsió de l'exigència de proves selectives, de caràcter voluntari, com a procediment idoni per tal d'adaptar tant el personal que en el seu moment no se li va requerir la superació d'un procés d'aquestes característiques, com per al personal que havent superat per al seu ingrés en la funció pública proves selectives d'acord amb els principis constitucionals, el seu lloc de treball haja canviat de naturalesa com a conseqüència del procés de classificació, si bé se'ls tindrà en compte els coneixements ja acreditats.  
En conseqüència, a proposta del conseller d'Administració Pública, després de la negociació amb les organitzacions sindicals més representatives i de la deliberació del Govern Valencià, en la reunió del dia 29 de juliol de 1994, i d'acord amb el dictamen del Consell d'Estat,  
DECRETE:  
Article primer. Objecte  
Aquest Decret té per objecte establir els principis que hauran d'informar el procés d'adaptació derivat de l'aplicació de la Llei 6/1990, de 14 de novembre, que modifica la Llei 10/1985, de 31 de juliol, de la Funció Pública Valenciana i, en conseqüència, fixar el procediment d'accés a la condició de funcionari del personal afectat.  
Article segon. Ambit d'aplicació  
1. Objectiu: serà d'aplicació a les convocatòries de proves selectives que es duguen a terme com a conseqüència de l'esmentada Llei.  
2. Subjectiu: personal que podrà participar:  
Amb caràcter voluntari, podrà acollir-se al sistema d'adaptació.  
2.1 Personal laboral fix que haja prestat serveis continuats en l'Administració autonòmica valenciana abans de l'aprovació del Decret 69/1986, de 2 de juny, del Govern Valencià, i que a l'entrada en vigor de la Llei 6/1990, de 14 de novembre, ocupava llocs que amb posterioritat han estat classificats de naturalesa funcionarial en aplicació dels articles 15 i 16 de l'esmentada Llei.  
2.2 Personal laboral fix que haja ingressat en l'Administració autonòmica valenciana amb posterioritat al Decret 69/1986, mitjançant la superació de proves selectives convocades per la Conselleria d'Administració Pública i que a l'entrada en vigor de la Llei 6/1990, ocupava llocs que han estat classificats de naturalesa funcionarial en aplicació de la referida Llei.  
2.3 Personal laboral les proves d'accés del qual estava en tramitació a l'entrada en vigor de la Llei 6/1990, i els llocs de destinació estigueren afectats pel procés de classificació previst en l'esmentada Llei.  
2.4 Personal inclòs en qualsevol de les situacions abans esmentades que en les indicades dates es trobara en qualsevol dels supòsits d'excedència o suspensió amb reserva de lloc previstos en la legislació vigent.  
2.5. Personal laboral fix que s'haja integrat en l'administració del Govern Valencià procedent d'altres administracions públiques.  
Article tercer. Requisits per a ser admés a les proves  
1. Trobar-se en una de les situacions recollides en l'article 2.2.  
2. Titulació i altres requisits generals exigits per la Llei per a l'accés al lloc que ocupe.  
Article quart. Procediment d'accés  
L'accés a la condició de funcionari es realitzarà mitjançant proves específiques que s'hauran d'adaptar als principis constitucionals d'igualtat, mèrit i capacitat, i també el de publicitat, d'acord amb allò establert en el Reglament de Selecció de Personal i Provisió de Llocs de Treball i s'hauran d'adequar a les funcions del lloc exercit pel personal afectat.  
Les proves seran de contingut similar a les d'accés a la funció pública, si bé es podran suprimir aquells exercicis que es corresponen amb coneixements ja acreditats en les proves que s'hagueren superat per a accedir a la condició laboral i valorar-se com a mèrit els serveis efectius prestats.  
Article cinqué. Destinacions que s'han d'adjudicar  
El personal que supere el procediment d'accés, serà nomenat funcionari de carrera i quedarà destinat en el lloc de treball que ocupa.  
El personal que voluntàriament no accedesca a l'adaptació o no supere el sistema d'accés, haurà de romandre en els llocs que ocupa que seran declarats a extingir.  
DISPOSICIONS FINALS  
Primera  
La Conselleria d'Administració Pública organitzarà i impartirà els cursos de preparació de les proves d'accés objecte d'aquest procés d'adaptació, les quals tindran caràcter voluntari.  
Segona  
S'autoritza el conseller d'Administració Pública perquè, en el marc de les competències que té atribuïdes, dicte les disposicions necessàries per a l'execució i desenvolupament d'aquest Decret, després de l'audiència prèvia dels sindicats.  
Tercera  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
Valencia, 29 de juliol de 1994  
El president de la Generalitat Valenciana,  
JOAN LERMA I BLASCO  
El conseller d'Administració Pública,  
LUIS BERENGUER FUSTER


Còpia Permalink ELI